जिनके पास अपनी गठरी से झांकते हरेंद्र पांड्या के सवालों के जवाब न हों, जिनके पास अपने आंचल में समाई माया कोडनानी के बारे में उठते सवालों के जवाब न हों, उनके पास बेज़ुबानों का दर्द समझने की संवेदना होने की उम्मीद कैसे करें? जिनके पास असली सवालों के जवाब नहीं होते, वे हर बात पर इसी तरह तिलमिलाते हैं। पूर्व-सैनिक की आत्महत्या पर राहुल के रुख को राई का पहाड़़ बनाने की कोशिश बताने वालों को दरअसल अब यह अहसास होने लगा है कि डमरू बजा कर मजमा इकट्ठा कर लेना तो और बात है, लेकिन इस मजमे की असली मुश्क़िलों को दूर कर पाना और बात। ढाई बरस में वह सपना परत-दर-परत घ्वस्त हो गया है, जिसे दिखा कर नरेंद्र भाई ने हस्तिनापुर हथिया लिया। वे जानते तो पहले भी थे, लेकिन अब कहने भी लगे हैं कि उनके पास ऐसी कोई जादू की छड़ी नहीं है, जिसे घुमा कर वे रातों-रात सब-कुछ हरा-भरा कर दें। सो, ढाई बरस बाद अपने ढपोरशंख से आने वाली उलट-गूंज की चिंता अब भाजपा को खाने लगी है। बुधवार और गुरुवार को दिल्ली में जो हुआ, वह इसी हताशा का संकेत है।